Mudre izreke (Šarić)/Glava 21.
1 Kao tijek vode srce je kraljevo u ruci Gospodnjoj: On ga vodi kamogod hoće. 

2 Sve putove svoje može čovjek držati pravima; ali je Gospod, koji ispituje srca. 

3 Činiti pravo i pravednost, to je milije Gospodu, nego žrtva zaklanica. 

4 Ohole oči i naduta srca, to je svjetiljka bezbožnika, ali je grijeh. 

5 Namisli marljiva čovjeka donose dobit; ali tko se odveć žuri, trpi samo štetu. 

6 Blago, stečeno jezikom lažljivim, je ispraznost onima koji traže smrti. 

7 Bezbožnike odnese vlastito nasilje, jer neće da čine, što je pravo. 

8 Mnogo je zapleten put čovjeka krivca, a djelo je čista čovjeka pravo. 

9 Bolje je stanovati na krovu u kojem uglu, nego zajedno biti u jednoj kući sa ženom svadljivom. 

10 Duša bezbožnikova želi zlo; njegov bližnji ne nalazi milosrđa u njega. 

11 Kad se kazni podsmjevač, onda luđak mudruje; kad se mudri poučava, onda on prima znanje. 

12 Na kuću bezbožnika pazi Svepravedni; bezbožnike baca on u nesreću. 

13 Tko uho svoje zatvara na jadikovanje siromaha, njemu se neće odgovoriti, kad zaviče 

14 Dar u tajnosti utišava gnjev, poklon u njedrima najžešću srdžbu. 

15 Radost je pravedniku, kad se čini što je pravo, a zločincima je strah. 

16 Čovjek, koji zađe s puta razboritosti, brzo će počinuti u carstvu sjena. 

17 Tko rado živi u veseljima, u siromaštvo će pasti; tko voli vino i ulje, ne obogati se. 

18 Otkup za pobožnike jest bezbožnik; na mjesto pravednih stupi zločinac. 

19 Lakše je stanovati u pustinji, nego sa ženom svadljivom i gnjevljivom. 

20 Dragocjeno je blago i ulje u stanu mudroga, a čovjek luđak rastepe ga. 

21 Tko teži za pravdom i milosrđem, postigne život, pravdu i čast. 

22 U grad junaka uspne se mudri, sruši bedem, u koji su se uzdali. 

23 Tko čuva usta svoja i jezik svoj, čuva život svoj od nevolje. 

24 Ohol, nadut čovjek - nazvan podsmjevač - radi u neizmjernoj obijesti. 

25 Lijenčini donosi smrt pohota njegova; jer ruke njegove bježe od posla. 

26 Svaki se dan prosi, prosi; a pravednik daje, a da ne škrtari. 

27 Gad je žrtva bezbožnika, osobito, ako je prinose u pogrdnoj namjeri. 

28 Lažan svjedok propada; čovjek, koji sluša, smije uvijek opet govoriti. 

29 Bezbožnik je drzovit, a tko je pravedan, pazi na svoj put. 

30 Nema ni mudrosti ni razboritosti ni savjeta naprema Gospodu. 

31 Konj se oprema za dan boja; ali pobjeda dolazi od Gospoda. 

Mudre izreke (Šarić)